b"\n_START_ARTICLE_\nGregorio \xc3\x81lvarez\n_START_SECTION_\nBiografia\n_START_PARAGRAPH_\nDespr\xc3\xa9s d'assolir el grau de General el 1971, va dirigir la repressi\xc3\xb3 contra la guerrilla urbana dels Tupamaros. En prendre el poder els militars durant el cop d'estat de 1973, \xc3\x81lvarez va passar a ser l'home fort del r\xc3\xa8gim com a secretari permanent del nou Consell de Seguretat Nacional. Va ocupar aix\xc3\xad mateix el c\xc3\xa0rrec de comandant de l'Ex\xc3\xa8rcit entre 1978 i 1979._NEWLINE_Despr\xc3\xa9s del plebiscit del 1980, on va quedar clara la voluntat de la ciutadania uruguaiana de retornar a la vida democr\xc3\xa0tica, el General \xc3\x81lvarez es va mostrar contrari a acceptar aquest veredicte, per la qual cosa va for\xc3\xa7ar el Consell de Seguretat Nacional, que l'1 de setembre de 1981 li va lliurar la presid\xc3\xa8ncia de la Rep\xc3\xbablica, postergant d'aquesta forma el retorn a la democr\xc3\xa0cia. \xc3\x81lvarez va continuar amb la repressi\xc3\xb3 fins i tot que finalment, for\xc3\xa7at per l'avan\xc3\xa7 dels sectors pol\xc3\xadtics opositors en les eleccions internes de 1982 i despr\xc3\xa9s d'haver perdut gran part del suport de les forces armades per continuar amb el r\xc3\xa8gim dictatorial, encap\xc3\xa7alades pel Gral Hugo Medina, el seu adversari en la interna de l'Ex\xc3\xa8rcit, va accedir a negociar un cronograma electoral que va finalitzar amb les eleccions legislatives i presidencials de novembre de 1984. Guanyades les eleccions per Julio Mar\xc3\xada Sanguinetti, el candidat del Partit Colorado, \xc3\x81lvarez va dimitir el 12 de febrer de 1985, cedint-ne el poder al llavors president de la Suprema Cort de Just\xc3\xadcia, Rafael Addiego Bruno._NEWLINE_Durant el govern d'\xc3\x81lvarez la repressi\xc3\xb3 es va centrar en activistes pol\xc3\xadtics al pa\xc3\xads i a l'Argentina, realitzant-se tortures i matances a les casernes i bases clandestines. Fins al 2009, aquests crims van ser impunes, per\xc3\xb2 s'est\xc3\xa0 investigant el parador dels desapareguts, havent-se trobat les restes d'almenys un, despr\xc3\xa9s de llargs treballs arqueol\xc3\xb2gics en terrenys de depend\xc3\xa8ncies militars. L'octubre d'aquest any, la just\xc3\xadcia uruguaiana va condemnar a \xc3\x81lvarez a vint-i-cinc anys de pres\xc3\xb3 per ser responsable directe i indirecte d'almenys trenta-set homicidis durant el seu govern."